Pääministeri Juha Sipilän (kesk) valtiosihteerille Paula Lehtomäelle (kesk) ollaan junailemassa mehevää uutta virkapaikkaa: hän on Ilta-Sanomien tietojen mukaan siirtymässä Pohjoismaiden ministerineuvoston pääsihteeriksi Kööpenhaminaan.

Tällä hetkellä ministerineuvoston pääsihteerinä toimii norjalainen Dagfinn Høybråten, joka on hoitanut tehtävää vuodesta 2013. Hänelläkin on ministeritausta, kuten Lehtomäelläkin.

Pohjoismaiden ministerineuvosto pitää päämajaansa Kööpenhaminassa. Se, milloin Lehtomäki siirtyy pääsihteeriksi, ei ole varmistunut. Vielä keväällä nimitystä ei tiettävästi toteuteta.

Pohjoismaiden ministerineuvoston pääsihteerin pesti on haluttu paikka. Pääjohtajalla on myös paljon valtaa esimerkiksi yhteispohjoismaisten instituutioiden suhteen.

Myös edut ovat hyvät, palkkakin on veroton:

– Pohjoismaiden ministerineuvoston ja Pohjoismaiden neuvoston sihteeristöt ovat kansainvälisiä organisaatioita, joten palkkasi on verotonta. Palkasta peritään sen sijaan veroa vastaava maksu Pohjoismaille. Meillä on erityiset palkka- ja työehdot työntekijöillemme, kerrotaan ministerineuvoston verkkosivuilla.

Kansanedustajan paikka ei kelvannut

Lehtomäki on ollut pääministeri Juha Sipilän poliittinen valtiosihteeri koko kuluneen vaalikauden ajan.

Lehtomäki jäi viime vaaleissa varasijalle Helsingin vaalipiiristä. Kun Olli Rehn (kesk) valittiin vuosi sitten Suomen Pankin johtokunnan jäseneksi, Lehtomäki olisi noussut varasijalta eduskuntaan, mutta hän ei ottanut kansanedustajan tehtävää vastaan.

Vuonna 2003 Lehtomäki nousi Anneli Jäätteenmäen (kesk) hallituksen ulkomaankauppa- ja kehitysministeriksi. Matti Vanhasen (kesk) kakkoshallituksessa Lehtomäki toimi ympäristöministerinä.

Lehtomäki muistetaan siitä, että hän ajoi ympäristöministerinä härkäpäisesti haja-asutusalueiden jätevesiasetusta eli ns. paskalakia, mitä pidetään yhtenä syynä keskustan rökälemäiseen tappioon vuoden 2011 eduskuntavaaleissa.